da da da da da da nb da da da da da da da da da da da da da da da da da da da da da da da da da en en
Borgmesterhyldest af Svanholm - Svanholm Cricketklub
Søndag d. 3. december 2017 kl. 20:57 af Henrik Pfaff
Svanholms tre ungdomsdanmarksmestre var inviteret på rådhuset for at markere deres mesterskaber. Mange af drengenes pårørende var også mødt.Det blev en festlig time, hvor borgmesteren hyldede drengene i følgende tale.
Drengene havde overtaget den nyvalgte kommunalbestyrelses pladser og borgmesteren var gået ned i de menige medlemmers ende
Opstilling til ære for Folkebladets fotograf
Osman lykønskes af borgmester Kent Magelund
På vegne af kommunalbestyrelsen, byder jeg velkommen til denne reception for Svanholm Cricketklubs tre nye danske mesterhold. Det er mig en stor glæde at modtage Svanholms lilleput-, drenge- og juniorhold på rådhuset som danske mestre anno 2017.
Egentlig kunne I godt have været fire mesterhold her i dag, men jeres seniorer, som også blev danske mestre i år, hædres i stedet under Brøndby Kommunes store foreningsfest d. 2. marts 2018.
Det understreger bare den fantastiske præstation som Svanholm har præsteret her i 2017. Klubben har i 2017 gjort rent bord – igen! – og har dermed hjemført samtlige årets DM-titler til Brøndby. Jeg er som borgmester meget stolt over, at vi her i Brøndby huser dansk crickets flagskib, som år efter år kan være så dominerende inden for cricketsporten.
Jeg er imponeret over hvor meget I har opnået som klub og hvordan I formår fortsat at holde jer med helt fremme – uanset hvilken årgang vi snakker om. Både jeg som nuværende borgmester og mine forgængere i embedet, har gennem årene hilst på mange af de crickettalenter, som bliver produceret i Svanholm Cricketklub. Når jeg tænker over hvor mange cricketspillere jeg på den måde har mødt fra Svanholm Cricketklub, kan man godt få den tanke, at der snart ikke kan være flere talentfulde spillere i den klub eller at konkurrencen fra andre klubber, snart vil gøre en ende på Svanholms dominans.
Jeg er ikke i tvivl om, at de hold der sidder her i dag, ligesom tidligere hold, har måttet kæmpe hårdt for titlerne. Så I må kunne noget særligt i Svanholm, siden I hvert år gør mine bange anelser til skamme og rydder pokalbordet?! I må have et særligt DNA for at udklække vindere, som trodser enhver logik om at det på et eller andet tidspunkt må slutte?
Jeg har altid haft indtryk af, at der råder en særlig mentalitet i klubben, som båder skaber holdånd og vindermentalitet blandt spillerne. Spillerne får det ind med modermælken lige fra lilleput-regi, hvor de allerede høster triumfer, for derefter at tage det med videre i deres mentale bagage op gennem årgangene. Med denne mentale bagage i rygsækken har holdene fejet al modstand til side i samtlige rækker i år, og med den bagage er jeg overbevist om, at I også vil stå med et rigtigt godt udgangspunkt fremadrettet.
Jeg vil gerne lykønske jer lilleputter. I har haft en helt igennem vellykket sæson, hvor I har vundet alt, hvad der kunne vindes. I startede året med at vinde indendørs-DM, for derefter at gå ubesejret gennem øst-turneringen og i årets finalestævne mod Glostrup og Husum fra Nordtyskland, lod I heller ingen tvivl tilbage om, at I var de bedste.
Dernæst også et stort tillykke til jer drengespillere. I formåede også ligesom lilleputterne at vinde indendørs-DM samt øst-turneringen. I finalespillet slog I først et kombineret hold fra KB/Albertslund, og i finalen gik det så ud over AB, som I også slog sikkert.
Udover DM-titler var holdet også flot repræsenteret på drengelandsholdet. Her præsterede en af Jeres spillere det vel nok flotteste kasteresultat i dansk drengecrickets historie mod et engelsk hold i en turnering i Holland, og spilleren blev efterfølgende kåret som turneringens bedste spiller.
Når man også tager med, at en anden af jeres spillere allerede har debuteret på Svanholms førstehold i løbet af sæsonen, så er der tale om en talentmasse, som ingen i klubben husker, har været bedre.
Og som sædvanligt, fristes man til at sige, også et stort tillykke til juniorerne. Det er efterhånden mere reglen end undtagelsen, at Svanholms juniorer hjemtager mesterskabet. Det er sjette gang på syv år det sker! Det er derfor ikke så underligt at jeg har hilst på flere af jer før, men hvad gør det når anledningen er af denne karakter?!
I kom til DM-finalen med en 1. plads i den indledende københavnsk/sjællandske turnering, og i finalespillet stod I så over for to jyske hold. I semifinalen slog I først Skanderborg nogenlunde sikkert, men i finalen mødte I for alvor kvalificeret modstand mod et kombineret hold fra Herning/Esbjerg. I endte dog med at hive DM-titlen hjem, bl.a. med godt spil af en reservespiller, på et tidspunkt hvor I var i store problemer.
En del af årsagen til det gode spil og de mange titler til Svanholm i denne sæson, skal også tillægges kvaliteten af det store frivillige arbejde der foregår i klubben. Svanholm har således Danmarks største miniputafdeling og i ungdomsafdelingen kan selv reserverne komme ind og være kampafgørende. Kvaliteten understreges af, at flere spillere har udviklet sig til også at kunne levere på de danske ungdoms- og seniorlandshold.
Jeg vil derfor også gerne benytte lejligheden til at sige tak til Svanholms trænere og ledere. I yder en uvurderlig indsats ikke bare over for medlemmerne i cricketklubben, men også for at skabe en attraktiv idrætsforening i Brøndby. I har en væsentlig andel i klubbens succes, og I er dermed med til at inspirere vores andre idrætsforeninger, og sikre at Brøndby Kommune fastholder sit brand som en idrætskommune.
Udover den store frivillige indsats I yder over for medlemmerne, bidrager I også kommunalt. I arrangerer bl.a. skoleidrætsdage, hvor 3. klasserne besøger Svanholm Park og I har et samarbejde med Brøndbyvester Skole, om forløb med cricketundervisning i idrætstimerne. Derudover laver I et kolossalt ungdomsarbejde og tager jer af nogle af de drenge, som ellers ikke finder vej til idrætsklubberne.
– så afslutningsvis skal der lyde en stor tak til alle involverede omkring Svanholm Cricketklub, og tillykke med endnu FIRE danske mesterskaber!
Borgmesteren med Malik familien
Interessant tankeeksperiment. Hvad ville de ske med kommunen, hvis Saud beholdt borgmesterkæden
Jubel til ære for kommunens fotograf